Document ID: 31999D0799

Komisjoni otsus,
29. oktoober 1999,
milles määratakse kindlaks uus ühenduse programm statistiliste tabelite jaoks, mida tuleb säilitada Eurofarmi süsteemi BDT-koondandmebaasis
(teatavaks tehtud numbri K(1999) 3455 all)
(1999/799/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. veebruari 1988. aasta määrust (EMÜ) nr 571/88 põllumajandusettevõtete struktuuri käsitlevate ühenduse vaatluste korraldamise kohta,1 viimati muudetud komisjoni otsusega 98/377/EÜ,2 eriti selle II lisa punkti 2 teist taanet,
ning arvestades järgmist:
(1) Komisjon on kehtestanud otsusega 97/341/EÜ3 ühenduse programmi tabelite jaoks Eurofarmi süsteemi BDT-koondandmebaasis; komisjoni otsuses 98/377/EÜ on määratud kindlaks peamised muudatused vaadeldavate tunnuste loetelus 1999/2000 läbiviidavate täielike ühenduse struktuurivaatluste osas; seetõttu tuleks kehtestada uus ühenduse programm tabelite jaoks BDT-koondandmebaasis.
(2) Tabelite programm peaks vastama määruse (EMÜ) nr 571/88 II lisa punktile 13, milles sätestatakse, et koondandmebaasis sisalduvate tabelite abil ei tohi olla võimalik põllumajandusettevõtteid otseselt või kaudselt kindlaks teha.
(3) Tabelite programm peab arvesse võtma kasutajate kasvavaid vajadusi, et andmed kajastaksid paremini nende teabevajadust.
(4) Eri kokkuvõtlikkuse tasandi tabelid peaksid olema koostatud viisil, mis võtab arvesse vaatlustulemuste statistilist usaldusväärsust.
(5) Ühise põllumajanduspoliitika reformi raames on tarvis võrdlevate andmete pikki seeriaid, et oleks võimalik jälgida arengutendentsi põllumajandusettevõtete struktuuris; niisugused andmed peaksid olema kasutajale hõlpsalt ja kiiresti kättesaadavad. Seetõttu on tarvis aastatel 1988-1997 läbiviidud ühenduse põllumajandusettevõtete struktuurivaatluste tulemused teha BDT-tabelandmepangas kättesaadavaks ka uue tabelprogrammi formaadis.
(6) Käesoleva otsusega ettenähtud meetmed on kooskõlas alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. 1999/2000 aastate täielike struktuurivaatluste puhul sätestatakse määruse (EMÜ) nr 571/88 II lisas ettenähtud ühenduse programm tabelite jaoks Eurofarmi süsteemi BDT-koondandmebaasis käesoleva otsuse lisas.
2. Võrdlevate andmete pikkade seeriate puhul kohaldatakse eespool nimetatud uut tabelprogrammi ka andmetele, mis koguti põllumajanduse struktuuri käsitlevate ühenduse uuringute raames aastatel 1989/90, 1993, 1995 ja 1997. Kõnealused eelmiste vaatluste lisatabelid on uue koondandmebaasi tabelprogrammi lahutamatu osa ja lülitatakse ka Eurofarmi süsteemi BDT-koondandmebaasi.
Artikkel 2
1. BDT-koondandmebaasis säilitatavaid statistilisi andmeid ei avaldata kasutajatele enne, kui Euroopa Ühenduste Statistikaamet koos liikmesriikidega on tuvastanud, et need vastavad liikmesriikidega ühiselt kehtestatud statistilise konfidentsiaalsuse ja usaldusväärsuse kriteeriumidele ja eeskirjadele.
2. Artiklis 1 nimetatud tabeleid ja määruse (EMÜ) nr 571/88 II lisa punktis 15 määratletud ad hoc tabeleid säilitatakse esialgu BDT-koondandmebaasi eriosas, millele juurdepääs on lubatud üksnes Euroopa Ühenduste Statistikaametile ning liikmesriikide statistikateenistustele nende tabelite osas, mis käsitlevad nende oma kodumaad.
3. Ad hoc tabelid, millele liikmesriikide pädevad teenistused on taganud konfidentsiaalsuse ja statistilise usaldusväärsuse, võib samuti lülitada BDT-koondandmebaasi, kui need pakuvad üldist huvi.
Artikkel 3
Käesolev otsus on adresseeritud liikmesriikidele.
Brüssel, 29. oktoober 1999

Labels: 12
15
19
6